## El Consell acorda finançar el dèficit de 2024 mitjançant operacions de deute al marge del FLA

*** La no aprovació per part del Govern del FLA extraordinari, unida a la pressió sobre la tresoreria de la Generalitat, obliguen el Consell a explorar vies alternatives d’endeutament
* L’acord permet resoldre el retard en el pagament als proveïdors i garantix l’abonament de subvencions i ajudes pendents**

**València.**

El Consell ha aprovat l’acord pel qual la Generalitat finançarà el dèficit de l’exercici 2024 mitjançant operacions de deute públic fora del Fons de Liquiditat Autonòmic (FLA). L’acord permet a la Generalitat acudir a vies alternatives d’endeutament per a cobrir 2.490 milions d’euros del dèficit de 2024, exclòs el gasto derivat de la DANA, mentres la Comissió Delegada del Govern per a Assumptes Econòmics (CDGAE) no autoritze el finançament d’este dèficit a través del FLA.

La necessitat de dur a terme operacions de deute públic que no siguen préstecs del FLA sorgix del llarg retard imprevist en l’aprovació per part de la CDGAE de l’acord per a finançar el dèficit incorregut per la Generalitat en 2024 i a les fortes tensions de liquiditat que ha conduït a un retard més en el pagament als proveïdors, beneficiaris de subvencions i ajudes i altres creditors de l’Administració autonòmica.

Eixes tensions de liquiditat també deriven de la no actualització dels lliuraments a compte per part del Govern d’Espanya fins el mes de juny passat, del dèficit estructural derivat de l’infrafinançament persistent i al molt elevat nivell de deute de la Generalitat, segons assenyala la proposta d’acord elevada al Consell.

El finançament al marge del FLA permet resoldre el retard en el pagament als proveïdors acumulat a conseqüència d’eixes tensions de liquiditat i garantix l’abonament de subvencions i ajudes pendents.

L’increment de deute derivat d’estes operacions per a finançar el dèficit de 2024 al marge del FLA està emparat per l’acord del Consell del passat 25 de juny mitjançant el qual es va autoritzar la Conselleria d’Hisenda i Economia a concertar operacions d’endeutament per un import màxim de 4.270,6 milions d’euros per a atendre les necessitats de finançament previstes en el pressupost de 2025 i els venciments de deute del primer mes de 2026.

L’article 51 de la Llei 6/2025 de pressupostos de la Generalitat per a l’exercici 2025 preveu excepcions per les quals este import de 4.270,6 milions d’euros és ampliable pel dèficit aconseguit per la Generalitat en termes de comptabilitat nacional en 2024.

Fecha: 08/07/2025